Mopoauto leimahti yöllä liekkeihin omakotitalon pihassa Ylöjärvellä, tuli levisi talon seinään – Talossa nukkunut perhe heräsi kovaan paukaukseen

Mopoauto syttyi palamaan omakotitalon pihassa Ylöjärvellä Lumikontiellä lauantaina aamuyöllä. Rakennuksessa lähes kiinni ollut mopoauto sytytti myös vieressä olleen toisen henkilöauton ja rakennuksen ulkoseinän palamaan. Pelastuslaitos sai hälytyksen palopaikalle kello 4.22. Talossa nukkunut viisihenkinen perhe oli herännyt pihalta kuuluvaan kovaan paukaukseen. Ulos katsoessaan he näkivät mopoauton palavan ilmiliekeissä. He soittivat 112:een ja poistuivat talosta takaoven kautta, sillä palavat autot estivät pääsyn etupihalle. Palokunnan saapuessa paikalle puisen omakotitalon ulkoseinä ja osa ullakkoa olivat jo ilmiliekeissä, ja mopoauto kokonaan palanut. Kuumuus oli niin kova, että talon ikkunoita jo räjähteli rikki. –Ylöjärven yksiköt olivat ensimmäisenä nopeasti paikalla. Palo saatiin eristettyä ja sammumaan niin, että tuli ei edennyt sisälle taloon, kertoo päivystävä palomestari Tommi Lönnqvist Pirkanmaan pelastuslaitokselta. Avuksi tuli kaksi yksikköä Nokialta ja säiliöauto Tampereelta. Talon sisälle tuli vain pientä vesivahinkoa ja savuhaittaa. –Kaksi kolme minuuttia myöhemmin talon ullakko olisi tuhoutunut kokonaan, Lönnqvist arvioi. Mopoauto tuhoutui täysin, myös vieressä ollut pieni henkilöauto vahingoittui pahasti.